El Consell dels Joves posa en marxa el 31 Voluntariat Ecològic de Gandia
24 juliol 2024

## El Consell dels Joves posa en marxa el 31 Voluntariat Ecològic de Gandia24 juliol 2024Última actualització: 24 juliol 2024

![](../gestion/img/eee1f8c784611285ebfc3e0be174476a84ba9e9113d8943398189c230123914a.jpg)  
  

La **primera tinenta d’alcaldia i regidora de Medi Ambient, Sostenibilitat i Emergència climàtica, Alícia Izquierdo**; el **president del Consell dels Joves de Gandia (CJG), Adrià Ordines** i la seua **vicepresidenta, Sara Olivas**, han presentat hui la **31 edició del Voluntariat Ecològic de Gandia** que la seua entitat organitza cada any.

La iniciativa es durà a terme entre els mesos de juliol i agost i, tal com ha explicat el president del Consell, _«oferirà una experiència enriquidora i educativa als seus participants»_.

Entre altres coses, els voluntaris duran a terme accions per **previndre els incendis forestals** i contribuiran a **mantindre l'espai natural de l'Anella Verda**, però també gaudiran d'**excursions** que els permetrà conéixer millor els paratges naturals de la comarca i tindran **accés a formacions** impartides per experts en la matèria.

Quant a les rutes de senderisme, es realitzaran per sendes com la de la Caldereta - Parpalló; la del Portalet - Barranc de Borrell; la de Marxuquera Baixa i Alta, la de Montepino, la que va des de la Marjal fins a la Platja del Auir, la del Bairén, la de la Serra Falconera, etc.

Per la seua part, les sessions educatives giraran al voltant del medi ambient, l'ecologisme, la prevenció d'incendis i el benestar animal, i tindran com a objectiu educar i capacitar als i les joves en temes crucials per a la sostenibilitat.

Respecte a la prevenció d'incendis i el manteniment de l'Anella Verda de Gandia, les persones voluntàries col·laboraran en tasques de vigilància i conscienciació i realitzaran labors de neteja, reforestació i millora d'infraestructures.

**«Totes les activitats es faran dins de l'horari de 9 a 14 hores»**, ha assenyalat Ordines, qui també ha esmentat que **les inscripcions estan obertes i que es poden realitzar a través del correu electrònic joves@gandia.org, trucant al telèfon 96 295 12 00 o contactant amb el CJG per les seues xarxes socials**.

La vicepresidenta ha recordat que, en aquesta ocasió, s'ha volgut comptar amb la col·laboració de Plàstic Preciós, _«una organització sense ànim de lucre de Gandia que té com a objectiu promoure un model d'economia circular, revaloritzar els materials i reduir els plàstics que es fan servir a la comunitat local»_.

_«Es tracta de l'entitat que ens està ajudant amb les xarrades, els cursos i les diverses formacions que formen part del voluntariat»_, ha afegit.

Izquierdo ha posat en valor la proposta i ha assegurat que, _«és molt interessant perquè el fet que algú vulga dedicar part del seu temps lliure a prestar servei a la ciutadania de manera voluntària i que, a més, ho faça des d'una perspectiva mediambiental, demostra que, al contrari d’allò que pensa molta gent, les persones joves sí que es preocupen per les problemàtiques socials»_.

_«Quan un acaba aquest voluntariat és més conscient de la riquesa en la qual viu, gràcies a aquest programa la gent descobreix que Gandia va molt més enllà de la ciutat i de la platja i que és una localitat molt rica en ecosistemes»_.

_«Tenim barranc, riu, marjal, muntanya, una platja natural protegida, etc. Molt pocs municipis poden presumir d'eixa fauna, flora i varietat que hi ha ací, per eixe motiu, és un plaer poder parlar d'aquesta iniciativa que ja forma part de la història del Consell dels Joves de Gandia»_, ha conclòs la primera tinenta d’alcalde.

[Twittear](https://twitter.com/share)